钦定古今图书集成/方舆汇编/职方典/第1197卷 > 《石首重开古穴记》元·林元
## 钦定古今图书集成/方舆汇编/职方典/第1197卷 > 《石首重开古穴记》元·林元

皇帝即位之初，诏开江陵路三县古六穴口，从本路
请，府邑官吏即日奉行之。其应役者，不集而至，扶老
携幼，远近聚观，欢呼舞忭，祝赞皇元万年无疆之休，
猗与盛哉！江陵荆一大都。西巫峡，东洞庭，北汉、沔，南
鼎、澧。由江陵而下皆水乡。按郡国，古有九穴十三口，
沿江之南北，以导荆水之流，夏秋泛溢，分杀水怒，民
“赖以安。宋以江南之力，抗中原之师，荆湖之费日广，
兵食常苦不足。于是有兴事功者出而画荆南留屯
之策，保民田而入官，筑江堤以防水，塞南北之古穴，
阴寓固圉之术，射小利，害大谋，急近功，遗远患，策何
善邪？”畚锄既兴，工以万计，屯田之夫不足供中役，则
取之民，二邑之民不足则取之他邑，甚而他郡皆征
焉。集夫之名，岁以冬十月迄春三月筑堤，以夏五月
迄秋八月防水，终岁勤动，良农废业。归附以来，其取
几何？纵令捍御有备无虞，官入之数偿，民出之什一，
堂堂大朝，梯航效贡，岂与此水争咫尺之利哉？今之
故址，或摧而江，或决而渊，或潴而湖，七十年间，土木
之工，皆生民之膏血。“始作俑者，其白丹之徒欤？”萨德
弥实以忠翊授石首县，大德七年五月视事，六月，陡
决县东之陈瓮港。本官急筑内之开口，再筑黄金、白
杨之两堤，邻境岌岌。又增筑内垸之新兴堤，方完，公
安竹林港大溃，新兴无恙，保全数村。自是本官究心
于堤，必欲脱斯民于鱼鳖之区。未几，委运淮饷不果。
明年，上司合数郡大兴工役，不一再岁，陈瓮再决，被
及数邑，民堕流亡，官费赈给，皆堤祸之。九年八月，本
官偕尹王承事，集邑耆儒、乡老、里社、经事之人于庭，
询其病，皆曰：“开穴为便，塞穴为不便。”遂定不筑。陈瓮港之请，以验其说。是岁夏潦不减于常年，独陈瓮导
下流之浸，注之洞庭，而无常岁冲溃之患。农亩稍收。
乃大合士民讲究之词，力陈“《古穴必合》疏导”之利，以
告于府。时通议大夫赵公剖符江陵，严明正大，见义
勇为，下车问疾苦甚悉，遂以牍上于行中书省参知
政事行荆湘湖北道宣慰使司脱孛。孛而山南山北
道肃政廉访副使孕儿只与二公之意尤合，力为赞
助，私意不得投于其间，是以请愈坚，讲究愈熟，其利
害愈白。受水之患，地隶两省，河南省则委江陵路治
中嘉山海牙参政，湖广省则委澧州路治中李公奉
政，皆详明廉干，通达今昔。故其申述，穷极源委。议论
毕，合请于省台，闻于朝廷，遂下合开六穴之令，郝穴
则江陵，赤剥则监利，石首则杨林、宋穴，调弦、小岳与
焉。元年秋，大熟，网罟之地，转而犁锄菰蒲之乡，化为
禾黍。虽竭江汉之荡浮，不足以形容惠民之圣政，真
太平盛观也。盖尝论水之利，莫详《汉志》；治水之迹，莫
神《禹功》。堤防壅塞，失利致害，非古意也。迁史沟洫之
笔，有取贾谊兴利除害之说，以诏来世。今夫诸穴，通
则为利，塞则为害，较然甚明。曩闻塞穴之初，未尝无
陈其不利者。前乎此时，非陈公言之时人无主公言
之人，不惟不主，且以己之私挠人之公，宜其有言，略
见举行，旋闻寝罢，斯民有幸。诸公一心同主公论，利
民之事达乎上，害民之弊革于下，学道爱人，承流宣
化，其善亦尽矣。洚水，天数也。酸枣、金堤，宣、房、瓠子，人
力也。疏通之论，不可磨灭，邀功生事。毋以适然之水
借口。或谓开穴之利今已见之复民田之利谁与领
此。后来者愿广数公之志。